Source: https://birosag.hu/hirek/kategoria/ugyfeleknek/megkezdodott-budapesti-ii-es-iii-keruleti-birosag-koltozese-buda-square
Timestamp: 2019-08-20 05:27:30
Document Index: 3155284

Matched Legal Cases: ['Bíróság ', 'Bíróság ', 'Bíróság ', 'Bíróság ', 'bíróság ', 'Bíróság ', 'bíróság ']

Megkezdődött a Budapesti II. és III. Kerületi Bíróság költözése a Buda Square-be | Magyarország Bíróságai
Megkezdődött a Budapesti II. és III. Kerületi Bíróság költözése a Buda Square-be
2019.01.25. - 10:24
2019. január 23-án vette kezdetét az Óbudai Bíróság költözése a Buda Square irodaházba, ahol az igazságszolgáltatáshoz méltó, XXI. századi körülmények között intézhetik peres ügyeiket az állampolgárok, és végezhetik munkájukat a bírósági kollégák.
A Buda Square irodaház Budapest III. kerületének szívében található. Kiválasztásánál fontos szempont volt a könnyű megközelíthetőség. Az épületet 2018-ban úgy alakították át, hogy az teljes mértékben megfeleljen az ügyfelek és a munkatársak bíróságok irányába támasztott elvárásainak.
Az Óbudai Bíróság számára három emeleten több mint négyezer négyzetméteren valósították meg a bíróság hatékony működéséhez szükséges elrendezést.
Az Országos Bírósági Hivatal (OBH) már több éve dolgozik azon, hogy megteremtse az épületekben működő Ügyfélközpontok egységes arculatát. Az egri és a szigetszentmiklósi helyszín után az Óbudai Bíróság a harmadik, ahol az OBH iránymutatásai alapján alakították ki az Ügyfélközpontot.
A fentiek mellett fontos megemlíteni azt is, hogy külön gyermekmeghallgató-, mediációs szoba, illetve tanú-, ügyvéd- és ügyészváró is létesült.
2019. január 25-ig az ügyfeleket a Miklós utcai irodákban, január 28-tól pedig már a Lajos utca 46-48. szám alatti új épületben várják.
A januárra kitűzött tárgyalásokat még a Miklós utcában zajlanak, február elsejétől azonban már az ügyfelek is az új tárgyalókat látogathatják.
Az Ügyfélsegítő központ január 28-ig a régi helyen, míg február 6-tól a Buda Square-ben lesz elérhető. A korábbiaktól eltérően az érdeklődők szerdánként vehetik majd igénybe ezt a szolgáltatást.
A bíróság új címe: 1036 Budapest, Lajos utca 48-66.; telefonszáma (06 1 430 6500) és postacíme (1300 Budapest Pf.: 22.) azonban változatlan.
Budapesten nyitja meg kapuit a harmadik ügyfélközpont
Megújult az Egri Törvényszék épülete - átadták a korszerű ügyfélközpontot
Szigetszentmiklóson nyílik a második Ügyfélcentrum
Átadták a Szigetszentmiklósi Ügyfélközpontot
Ügyfélközpont átadás Szigetszentmiklóson - VIDEÓ